Moot-moord: Verdagte hoor dan oor borgtogStefan Visser. Foto: Facebook Visser het per videoverbinding vanuit die Kgosi Mampuru-gevangenis in die hof verskyn. Hy het aan die landdros gesê dat hy geen mediese klagtes het nie waarna die staatsaanklaer versoek het dat Visser se borgtogaansoek uitgestel word. Die verdediging het ingestem en die landdros het die saak tot 6 Mei uitgestel wanneer Visser amptelik om borgtog aansoek sal doen. Visser se familielede, onder wie sy ma en vriendin, was in die hof. Hy bly in aanhouding. Die staat het vroeër aangedui dat hy borgtog sal teenstaan. Visser het op 14 April vir die eerste keer in die hof verskyn nadat hy Maandag 11 April in hegtenis geneem is, ure ná die moord op Van Niekerk. Visser is die eksman van Van Niekerk se dogter, Leandri Visser. Hulle het twee kinders. Elsabe van Niekerk. Foto: Facebook Die verdagte is later die dag by die huis van sy nuwe vriendin se ouma in die Rietondale/Queenswood-omgewing in hegtenis geneem. Konst. Tumisang Moloto, woordvoerder van die polisie, het vroeër gesê daar is ŉ bebloede mes op die toneel gevind en dat dit vermoedelik die moordwapen is. Van Niekerk het as pastoor gewerk by die Herlewingslig-sentrum in Zandfontein en was ook ’n omroeper op Rainbow Gospel Radio. Sy laat haar man, Dirk, twee kinders, Leandri (29) en Benjy (20), en twee kleinkinders, Juan (5) en Micayla (3), agter. Lees alle vorige berigte oor Elsabe van Niekerk op Maroela Media.